和子由送將官梁左藏仲通
作者：蘇軾
朝代：宋

paragraphs: 雨足誰言春麥短，城堅不怕秋濤卷。
日長惟有睡相宜，半脫紗巾落紈扇。
芳草不鋤當戶長，珍禽獨下無人見。
覺來身世都是夢，坐久枕痕猶著面。
城西忽報故人來，急掃風軒炊麥飯。
伏波論兵初矍鑠，中散談仙更清遠。
南都從事亦學道，不惜腸空誇腦滿。
問羊他日到金華，應許相將遊閬苑。